MT Il-Ġurnal Uffiċjali tal-Unjoni Ewropea L 121/63

REGOLAMENT TAL-KUMMISSJONI (UE) 2018/687

tal-4 ta’ Mejju 2018

li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi tar-residwi għal aċibenżolar-S-metil, benżovindiflupir, bifentrin, biksafen, klorantraniliprol, deltametrina, flonikamid, fluważifop-P, isofetamid, metrafenon, pendimetalina u teflubenżuron f’ċerti prodotti jew fuqhom

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikolari l-Artikolu 14(1)(a) tiegħu,

Billi:

(1) Fl-1 ta’ Lulju 2016, il-Kummissjoni Codex Alimentarius (CAC) adottat il-limiti massimi ta’ residwi tal-Codex (CXLs) għall-bifentrin (2). Fit-22 ta’ Lulju 2017 il-Kummissjoni Codex Alimentarius adottat CXLs għall-aċibenżolar-S-metil, il-benżovindiflupir, il-biksafen, il-buprofeżina, il-klorantraniliprol, id-deltametrina, id-dimetomorf, il-fipronil, il-flonikamid, il-fluważifop-P, il-fluwensulfon, il-flupiradifuron, l-imażetapir, l-isofetamid, il-metopren, il-metrafenon, l-ossatjapiprolina, il-pendimetalina, il-pentjopirad, il-pinossaden, is-saflufenaċil, l-ispiromesifen, it-teflubenżuron u t-tolfenpirad (3).

(2) Ġew stabbiliti livelli massimi ta’ residwi (MRLs) għal dawn is-sustanzi fl-Annessi II u III tar-Regolament (KE) Nru 396/2005, ħlief għall-fluwensulfon li għalih ma ġie stabbilit l-ebda MRLs speċifikċi u dik is-sustanza lanqas ma ġiet inkluża fl-Anness IV ta’ dak ir-Regolament, allura għaliha japplika l-valur prestabbilit ta’ 0,01 mg/kg stabbilit fl-Artikolu 18(1)(b) tiegħu.

(3) B’konformità mal-Artikolu 5(3) tar-Regolament (KE) Nru 178/2002 tal-Parlament Ewropew u tal-Kunsill (4), fejn jeżistu standards internazzjonali jew fejn it-tlestija tagħhom tkun imminenti, dawn għandhom jitqiesu fl-iżvilupp jew fl-adattament tal-liġi dwar l-ikel, ħlief fejn dawn l-istandards jew partijiet relevanti jkunu mezz ineffettiv jew mhux adattat għat-twettiq tal-għanijiet leġittimi tal-liġi dwar l-ikel jew fejn ikun hemm ġustifikazzjoni xjentifika, jew fejn dawn jirriżultaw f’livell differenti ta’ protezzjoni minn dak stabbilit bħala xieraq fl-Unjoni. Barra minn hekk, f’konformità mal-punt (e) tal-Artikolu 13 ta’ dak ir-Regolament, l-Unjoni għandha tippromwovi l-konsistenza bejn l-istandards tekniċi internazzjonali u l-liġi dwar l-ikel waqt li tiżgura li l-livell għoli ta’ protezzjoni adottat fl-Unjoni ma jitnaqqasx.

(4) L-Unjoni ppreżentat riżerva lill-Kumitat Codex dwar ir-Residwi tal-Pestiċidi (CCPR) dwar is-CXLs proposti għall-kombinamenti ta’ pestiċidi/prodotti li ġejjin: l-aċibenżolar-S-metil (il-ħxejjex tal-ġenus brassica; il-kukurbiti; il-frott taċ-ċitru; il-frott tal-kiwi); il-benżovindiflupir (kukurbiti; il-laħam tal-mammiferi); il-biksafen (il-laħam tal-mammiferi); il-buprofeżin (il-prodotti kollha); il-klorantraniliprol (il-laħam tal-pollam); il-fipronil (il-prodotti kollha); il-flonikamid (il-prodotti li joriġinaw mill-pjanti); il-fluważifop-P (il-kaboċċi; it-tadam; il-fażola; il-piżelli (bla miżwed); il-karrotti; il-patata; is-swedes; il-lift; iż-żeriegħa tal-ġirasol; il-laħam, ix-xaħam, u l-ġewwieni li jittiekel tal-mammiferi; il-ħalib; il-laħam, ix-xaħam, u l-ġewwieni li jittiekel tal-pollam; il-bajd; il-fluwensulfon (il-prodotti kollha); il-flupiradifuron (il-prodotti kollha); l-imażetapir (il-prodotti kollha); l-isofetamid (il-prodotti tal-annimali); il-metopren (il-prodotti kollha); l-ossatjapiprolin (il-prodotti kollha); il-pendimetalina (il-ħxejjex bil-weraq tal-ġenus brassika, ħlief il-kale; il-laħam tal-mammiferi; il-laħam tal-pollam; il-basal tar-Rebbiegħa u l-basal ta’ Wales); il-pinossaden (il-prodotti kollha); is-saflufenaċil (il-prodotti kollha); l-ispiromesifen (il-prodotti kollha)

(5) Għalhekk is-CXLs għall-aċibenżolar-S-metil, il-benżovindiflupir, il-bifentrin, il-biksafen, il-klorantraniliprol, id-deltametrina, il-flonikamid, il-fluważifop-P, l-isofetamid, il-metrafenon, il-pendimetalina u t-teflubenżuron, li mhumiex inklużi fil-premessa 4, għandhom jiddaħħlu fir-Regolament (KE) Nru 396/2005 bħala MRLs ħlief meta dawn jirrelataw ma’ prodotti li mhumiex imsemmija fl-Anness I ta’ dak ir-Regolament jew meta dawn ikunu stabbiliti f’livell aktar baxx mill-MRLs attwali. Dawk is-CXLs huma sikuri għall-konsumaturi fl-Unjoni (5).

(6) Fil-kuntest ta’ proċedura għall-awtorizzazzjoni tal-użu ta’ prodott għall-protezzjoni tal-pjanti li fih is-sustanza attiva aċibenżolar-S-metil fuq il-frott tal-kiwi, tressqet applikazzjoni skont l-Artikolu 6(1) tar-Regolament (KE) Nru 396/2005 biex jinbidel l-MRL eżistenti.

(7) F’konformità mal-Artikolu 8 tar-Regolament (KE) Nru 396/2005, dik l-applikazzjoni ġiet evalwata mill-Istat Membru kkonċernat u r-rapport ta’ evalwazzjoni ntbagħat lill-Kummissjoni.

(8) L-Awtorità Ewropea dwar is-Sigurtà fl-Ikel, minn hawn ’il quddiem “l-Awtorità”, ivvalutat l-applikazzjoni u r-rapport ta’ evalwazzjoni, eżaminat b’mod partikolari r-riskji għall-konsumatur u, fejn rilevanti, għall-annimali, u tat opinjoni motivata dwar l-MRL propost (6). Hija bagħtet din l-opinjoni lill-Kummissjoni u lill-Istati Membri u għamlitha disponibbli għall-pubbliku.

(9) Fl-opinjonijiet motivati tagħha, l-Awtorità kkonkludiet li r-rekwiżiti kollha fir-rigward tad-dejta ġew sodisfatti u li l-emendi għall-MRL mitluba mill-applikanti kienu aċċettabbli fir-rigward tas-sikurezza tal-konsumatur abbażi tal-valutazzjoni tal-esponiment tal-konsumatur għal 27 grupp ta’ konsumaturi Ewropej speċifiċi. L-Awtorità qieset l-aktar informazzjoni riċenti dwar il-karatteristiċi tossikoloġiċi tas-sustanza. La l-esponiment tul il-ħajja għal dik is-sustanza mill-konsum tal-prodotti tal-ikel kollha li jista’ jkun fihom dik is-sustanza, u lanqas l-esponiment għal perjodu qasir minħabba konsum għoli tal-prodott rilevanti ma wera li kien hemm riskju li jinqabeż il-konsum aċċettabbli ta’ kuljum jew id-doża akuta ta’ referenza.

(10) Abbażi tal-opinjonijiet motivati tal-Awtorità u filwaqt li tqiesu l-fatturi rilevanti għall-kwistjoni kkunsidrata, l-emendi x-xierqa tal-MRLs jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.

(11) Għaldaqstant, jenħtieġ li r-Regolament (KE) Nru 396/2005 jiġi emendat skont dan.

(12) Il-miżuri previsti f’dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1

L-Annessi II u III tar-Regolament (KE) Nru 396/2005 huma emendati skont l-Anness ta’ dan ir-Regolament.

Artikolu 2

Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, l-4 ta’ Mejju 2018. Għall-Kummissjoni Il-President Jean-Claude JUNCKER

(1) ĠU L 70, 16.3.2005, p. 1.

(2) http://www.fao.org/fao-who-codexalimentarius/sh-proxy/ar/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-48%252FReport%252FREP16_PRe.pdf

Il-programm konġunt tal-FAO/WHO dwar l-istandards tal-ikel tal-Kummissjoni Codex Alimentarius. L-Appendiċi II. Id-39 Sessjoni. Ruma, l-Italja, mis-27 ta’ Ġunju sal-1 ta’ Lulju 2016.

(3) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-49%252FREPORT%252FREP17_PRe.pdf

Il-programm konġunt tal-FAO/WHO dwar l-istandards tal-ikel tal-Kummissjoni Codex Alimentarius. L-Appendiċi III. L-40 Sessjoni. Ġinevra, l-Iżvizzera, mis-17 sat-22 ta’ Lulju 2017.

(4) Ir-Regolament tal-Parlament Ewropew u tal-Kunsill (KE) Nru 178/2002 tat-28 ta’ Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta’ sigurtà tal-ikel (ĠU L 31, 1.2.2002, p. 1).

(5) Scientific support for preparing an EU position in the 48th Session of the Codex Committee on Pesticide Residues (CCPR). EFSA Journal 2016;14(8):4571 [166 pp.].

Appoġġ xjentifiku għat-tħejjija ta’ pożizzjoni tal-UE għad-49 Sessjoni tal-Kumitat Codex dwar ir-Residwi tal-Pestiċidi (CCPR). EFSA Journal 2017;15(7):4929 [162 pp.].

(6) Ir-rapporti xjentifiċi tal-EFSA huma disponibbli onlajn fuq: http://www.efsa.europa.eu:

Reasoned opinion on the modification of the existing maximum residue level for acibenzolar-S-methyl in kiwi fruits. EFSA Journal 2017;15(9):4985 [20 pp.].